別永福張景山
作者：王邁
朝代：宋

paragraphs: 我友滿天下，面交如斗量。
最晚得張子，羣中孤鳳凰。
秀氣分高蓋，妙年侔洛陽。
趨向頗近道，才具已老蒼。
蘭若參文盟，過眼五月彊。
別我求贈言，握手吐肝腸。
學貴根書茂，積貯焉可忘。
如行千里路，須具三月糧。
文亦有活法，先使意氣張。
如破勍敵壘，須擒賊中王。
子家藹文獻，庭砌多琳琅。
歸歟力種績，宜親師友良。
植本日以大，養氣日以昌。
學豐敷爲文，如富出所藏。
襟期要犖犖，俗物徒茫茫。
他日泉石下，候氣視北方。
知有滔滔者，非予誰其當。